L'Escola de Música inicia una carregada setmana d'audicions dels conjunts instrumentals per celebrar Santa Cecília - 21/11/2016 » La Cala RTV
L'Escola de Música inicia una carregada setmana d'audicions dels conjunts instrumentals per celebrar Santa Cecília
21 . Nov, 2016 a les 14:30
Aquest dimarts, 22 de novembre, se celebra Santa Cecília, la patrona dels músics, i és per aquest motiu que l'Escola de Música Municipal de l'Ametlla de Mar ha començat una setmana d'audicions per mostrar a la població tota la tasca formativa dels seus alumnes.
Aquest dilluns al matí, han començat a l'Escola Sant Jordi amb un concert del conjunt instrumental professional adreçat als alumnes del centre de primària, i que han repetit a la tarda en una audició oberta a tots els públics.
«Per a nosaltres és una cita a la qual no podem faltar, per tant a l'Escola de Música havíem de programar una sèrie d'audicions» diu el director de l'EMMA, Sebastià Garcia, explicant que els conjunts seran els protagonistes, donat que a principis de mes ja van fer audicions individuals perquè «la idea és repartir al llarg del curs totes les actuacions».
L'agenda d'audicions continua aquest dimarts, a les 18.00 h, amb l'actuació del conjunt de guitarres i pianos a la Sala de la Societat. Dimecres al matí, la música tornarà a l'Escola Sant Jordi amb una actuació del conjunt de Solfa Jove, que també actuarà a la tarda a la Sala de la Societat a partir de les 17.00 h, i després tindrà lloc l'audició del Quartet de Saxos.
Per últim, l'Escola ha programat un concert del grup Dixie divendres a les 17.30 a la Sala. Durant la setmana, el funcionament de l'EMMA també es modifica i tots els alumnes participen com a públic en les diferents audicions per recolzar i veure el treball dels seus companys.
0 respostes a "L'Escola de Música inicia una carregada setmana..."
emma, santa cecília